“Nɩ mlɩtɔdwɛ mɩ a,
mlégyi mɩ mblasʋ.
Nɔ́kʋlɩ mɩ Sɩ,
ɔbɔ́pʋ Ɔma Ɔlɩɩpʋ bamba sɩsɩ mlɩ.
Ɔbɛ́ba betsia mlɩ wa brɛ fɛ́ɛ́.
Mʋgyi Ɔŋɛ Wankɩhɛ.
Mʋtosuna ɔnɔkwalɩá ɩbʋ Bulutɔ.
Ɔyɩtɔ aha bʋmɛ́ɛtalɩ hɔ mʋ,
tsufɛ bʋmɛdɛ mʋ dunka.
Bʋmɛ́ɛbɩ mʋ ɛ,
tamɛ mlɩ mʋ́ mlɩyin mʋ.
Tsufɛ ɔbʋ mlɩ wa,
obétsia mlɩtɔ.
“Mméesi mlɩ tswɩ fɛ awumbi.
Néyinki ba mlɩ wa.
Ɩlasi kpalobi ɔyɩtɔ aha bʋmɛ́ɛtra wun mɩ,
tamɛ mlɩ mʋ́ mlówun mɩ.
Ɩnɩá mbʋ nkpa sʋ a,
mlɩ ɛ mlétsia nkpa.
Nɩ ɛkɛ amʋ ɩfʋn a,
mlɛ́bɩá mbʋ mɩ Sɩ amʋtɔ.
Mlɩ ɛ mlɩbʋ mɩtɔ,
fɛ alɩ amʋʋ mɩ ɛ mbʋ mlɩtɔ amʋ.
“Aha ánɩ́ bʋdɛ mɩ mblasʋ gyi a,
amʋ́gyi mɩ adwɛpʋ nɩ.
Ɔhagyiɔha ánɩ́ ɔtɔdwɛ mɩ a,
mɩ Sɩ ɔbɔ́dwɛ mʋ.
Mɩ ɛ nɔ́dwɛ mʋ,
lɛ mɩ ɩwɩ ɔwan suna mʋ.”
Mʋʋ Yuda (megyi Yuda Iskariot) lɛfɩtɛ mʋ ɔbɛɛ,
“Mɩ Wie,
ntogyi sʋ anɩ nkʋlɛ pɛ fɛ́lɛ ɩwɩ ɔwan suna,
megyi ɔyɩtɔ aha fɛ́ɛ́?”
Yesu lɛlɛ mʋ́ ɔnɔ ɔbɛɛ,
“Nɩ ɔkʋ dɛ mɩ dwɛ a,
ɔbɔ́bwɛ dɩnka mɩ atosunahɛsʋ.
Mɩ Sɩ ɔbɔ́dwɛ mʋ.
Mɩa mɩ Sɩ amʋ nyɔ abɛ́ba betsia mʋ wa.
Ɔha ánɩ́ ɔtamadwɛ mɩ ɔmɔ́ɔbwɛ dɩnka mɩ atosunahɛsʋ.
Asʋn anfɩ ndɛblɩ mlɩdenu anfɩ motsu mɩ onuto wa.
Mɩ Sɩ lɔwa mɩ,
mʋ wa itsu.
“Ndɛ mlɩ asʋn anfɩ bla,
sei anfɩ mbʋ mlɩ wa.
Tamɛ Ɔma Ɔlɩɩpʋ,
ogyi Ɔŋɛ Wankɩhɛ amʋʋ mɩ Sɩ ɔbɔ́pʋsɩsɩ mɩ ɩdatɔ amʋ obósuna mlɩ togyitɔ.
Ɔbɛ́kaɩn mlɩ asʋngyiasʋn ánɩ́ nɛbla mlɩ.
“Iwilwii ndɛ mlɩ ha!
Napʋ mɩ iwilwii ha mlɩ.
Megyi mʋ́ amʋʋ ɔyɩtɔfɔ bʋtɛha amʋ odu.
Mlɩmáha opuni itsii mlɩ.
Ifu ɛ mákɩta mlɩ.
Nabla mlɩ bɔtsʋn mbɛɛ,
ndɛnatɩ,
tamɛ néyinki ba mlɩ wa.
Nɩ mlɩtɔdwɛ mɩ a,
tɛkɩ mlénya ansigyiá nɔyɔ mɩ Sɩ wa,
tsufɛ ɔdʋn mɩ.
Ndɛ mlɩ ɩnɩ fɛ́ɛ́ bla yaɩ,
mɛnɩ nɩ ɩba mʋ́tɔ a,
mlóhogyi.
Mmɛ́ɛtra tɔɩ yɔ nkpa,
tsufɛ ɔyɩsʋ ogyipʋ amʋ ɔba.
Ɔma tumi mɩsʋ.
Ntonu mɩ Sɩ ɔmɛ,
mɛnɩ ɔyɩtɔfɔ bɛ́bɩá ntɔdwɛ mʋ.
“Mlɩkʋsʋ anatɩ.”